OBH 2322/2002.
Az állampolgári jogok országgyűlési biztosának jelentése
Előadó: dr. Várady Eszter
Az eljárás megindulása
A panaszos beadványában állampolgári bejelentésével összefüggésben, a Heves Megyei Ügyvédi Kamara, valamint a Magyar Ügyvédi Kamara  eljárását kifogásolta.
A vizsgálat az Alkotmányban deklarált demokratikus jogállamiság elvéből fakadó tisztességes eljáráshoz való jog, valamint a panaszhoz való jog sérelmének gyanúja miatt indult. Eljárásom során tájékoztatást kértem a – panasszal érintett – hatóságtól, a Magyar Ügyvédi Kamarától.
A megállapított tényállás 
A panaszos beadványában azt sérelmezte, hogy a Heves Megyei Kamarához küldött panaszlevelét válaszra sem méltatták, ezért még 2002. januárjában megismételte bejelentését a Magyar Ügyvédi Kamara elnökének. A panaszban kitért a területi kamarával összefüggő kifogására, de az országos kamarától sem kapott választ.   
A Magyar Ügyvédi Kamara elnöke megkeresésemre a következő tájékoztatást adta:
A panaszos ügyében azért nem foganatosított a területi kamara érdemi intézkedést, mert dr. Rente Ferenc egri ügyvéd a kamaránál bejelentette, hogy a társasházban ügyvédi irodát nem kíván kialakítani.
Fentiekre tekintettel a Magyar Ügyvédi Kamara sem látta indokoltnak további intézkedés megtételét.
A kapott információ - megkerülve a megkeresésekben foglaltakat – nem tért ki arra, hogy miért nem válaszoltak, vagy egyáltalán válaszoltak –e  valamikor a panasztevőnek.
Az ügy jogszabályi háttere
•	Az állampolgári jogok országgyűlési biztosáról szóló 1993. évi LIX. törvény
18.§ (2) Az országgyűlési biztos bármely hatóságtól az általa lefolytatott eljárással, illetve az eljárás elmulasztásával kapcsolatban adatokat és felvilágosítást kérhet, továbbá a keletkezett iratokba betekinthet, annak megküldését, illetőleg, ha ez nem lehetséges róluk másolat készítését kérheti.
•	Az ügyvédekről  szóló 1998. évi XI. törvény
A kamara elnökének intézkedései
47. § (1) A kamara elnöke az előzetes vizsgálat után a következő határozatot hozza, illetve intézkedést teszi:
a) megszünteti az előzetes vizsgálatot,
b) az előzetes vizsgálat megszüntetése mellett kisebb súlyú fegyelmi vétség esetén írásban figyelmeztetést alkalmaz,
c) elrendeli a fegyelmi eljárást.
(2) Az (1) bekezdésben foglalt határozatról, illetve intézkedésről az eljárás alá vont ügyvédet és a panasz előterjesztőjét értesíteni kell.
(3) Az (1) bekezdés a) és b) pontjában foglalt határozat ellen a panasz előterjesztője a Magyar Ügyvédi Kamara elnökségéhez fellebbezhet. A Magyar Ügyvédi Kamara elnöksége a fellebbezést elutasítja, vagy a határozatot hatályon kívül helyezi, és a kamara elnökét új eljárásra utasítja.
Az érintett alkotmányos jogok
•	A Magyar Köztársaság Alkotmánya
2. § (1) A Magyar Köztársaság független, demokratikus jogállam.
64. § A Magyar Köztársaságban mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szerv elé.
A vizsgálat megállapításai
Vizsgálatom során megállapítottam, –  a megkeresésre adott válasz alapján – hogy mind a Heves Megyei Ügyvédi Kamara, mind a Magyar Ügyvédi Kamara fenti eljárásokkal a jogállamiságból eredő tisztességes eljáráshoz való alkotmányos joggal, valamint a panaszhoz való alkotmányos joggal összefüggésben  visszásságot okoztak. A Magyar Ügyvédi Kamara az együttműködés hiányával szintén visszásságot okozott a fent előbb említett alkotmányos joggal összefüggésben, továbbá ezzel alkotmányos feladatom ellátását akadályozta.
Kezdeményezés
A megállapított visszásságok megszüntetése érdekében, az állampolgári jogok országgyűlési biztosáról szóló 1993. évi LIX. törvény (Obtv.) 21. § (1) bekezdése alapján felkérem a Heves Megyei Ügyvédi Kamara elnökét, a Magyar Ügyvédi Kamara elnökét,  intézkedjenek az iránt, hogy  munkatársaik az eljárási jogszabályokat és a bennük testet öltő garanciákat maradéktalanul  betartsák. Kérem, hogy a vonatkozó jogszabályok tartalmának szerezzenek érvényt az elmaradt válaszlevelek pótlásával.
A kezdeményezés tekintetében kialakított érdemi állásfoglalásukról, a megtett intézkedésről a kezdeményezés kézhezvételétől számított 30 napon belül szíveskedjenek tájékoztatni.

Budapest, 2003. június 18.

Lenkovics Barnabás